**Z A P I S N I K**

**SA 21. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 17. srpnja 2023.

21. sjednica Gradskog vijeća Grada Ivanić-Grada održana je dana 17. srpnja 2023. godine s početkom u 16:30 sati u Spomen domu Alojz Vulinec, Beliceva 1, Ivanić-Grad.

Bilješke vodi Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti

Prisutni članovi Gradskog vijeća:

Željko Pongrac, Slaven Barišec, Ivica Kozjak, Irena Fučkar, Milica Piličić, Mirna Češković, Aleksandra Toth, Lovorko Matković, Tibor Vuković, Miljenko Šimunović, Maja Krnjević, Renato Mikac

Odsutni: Željko Brezovečki Brzi, Mladen Prelec, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
3. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
4. Tamara Mandić – pročelnica Upravnog odjela za financije i proračun
5. Ilijana Mišković – viša stručna suradnica – komunalna redarka
6. Mario Mikulić – direktor trgovačkog društva Komunalni centar Ivanić-Grad d.o.o.
7. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 21. sjednicu te konstatirao kako je sjednici od ukupno 15 prisutno 11 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 11 glasova za jednoglasno usvojen zapisnik sa 20. sjednice Gradskog vijeća Grada Ivanić-Grada.

Gradsko vijeće je jednoglasno sa 11 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom period**

**1. Razmatranje prijedloga i donošenje:**

**a) Odluke o II. izmjenama i dopunama Proračuna Grada Ivanić-Grada za 2023. godinu**

**b)** **II. izmjena i dopuna Programa građenja komunalne infrastrukture na području Grada Ivanić-Grada za 2023. godinu**

**2. Razno.**

Rad prema utvrđenom dnevnom redu.

1. **TOČKA**

gđa. Ilijana Mišković . Izvješće komunalnog redarstva o aktivnostima u razdoblju od 1. lipnja do 16. srpnja u kratkim crtama. Trenutno su u postupku održavanje svih javnih i zelenih površina. U prošlom, ali I u tjednu prije toga uslijed ovog jakog vjetra i slično, osim tog održavanja bilo je i nekakvih intervencija što se tiče polomljenih grana i slično, pa se onda i to saniralo, dakle Komunalni centar uz pomoć vatrogasaca. Ono što je novo je da su postavljeni bicikli tvrtke Nextbike sa tri nove lokacije. Znate da smo imali jednu lokaciju ispred gradske vijećnice na šetnici, jedna je bila kod Naftalana, sada su još tri nove i to Žitna ulice, kod Osnovne škole Stjepana Basaričeka te kod Osnovne škole Posavski Bregi gdje smo zapravo proširili područje mogućnosti iznajmljivanja bicikala i poticanje rekreacije na taj način. U razdoblju o kojem pričam provedene su akcije suzbijanja komaraca. Dakle, druga akcija adulticidnog suzbijanja komaraca je provedena 15. lipnja i 16. lipnja, a treća akcija 28., 29. i 30. lipnja, a druga akcija larvicidnog suzbijanja je održana u petak 7. srpnja. Mislim da nema potrebe naglašavati razliku jer smo o tome dosta puta već čuli. Što se tiče brojki, upravni postupci, odnosno izdana rješenja ukupno za neuređene parcele je 32 rješenja, 8 novih gledajući prošlo izvještajno razdoblje, a za oborinsku odvodnju je i dalje 5 rješenja. Vezano na neuređene parcele imamo dosta prijava građana vezano uz susjedne parcele, pa evo ovaj trenutak bih iskoristila pa samo napomenula sve one vlasnike koji možda nisu još nijednom pokosili ili provjerili u kakvom stanju je njihova parcela da to i učine. Upravni postupci, odnosno izdani obavezni prekršajni nalozi u odnosu na zadnje izvješće imamo 9 ukupno obaveznih prekršajnih naloga, te 20 opomena i konstantno smo u komunikaciji sa Policijskom postajom u Ivanić-Gradu gdje zapravo i osim tih nekakvih nepropisnih parkiranja imamo i komunikaciju vezano uz samu signalizaciju na području Grada ili možda nekakve znakove koje je netko uklonio ili oštetio pa ih onda treba isto tako i popraviti. Za korištenje javnih površina ukupno je izdano 26 suglasnosti, 12 novih suglasnosti u odnosu na zadnje izvješće, suglasnosti za dozvole prometovanja vozila iznad 3,5 t ulicama grada 6 suglasnosti, te 20, 9 novih, u odnosu na zadnje izvješće je izdano za izvođenje radova na javnim površinama i tu imamo i 26 rješenja za korištenje javnih površina, a to su ugostitelji i prodajni štandovi za sezonsko voće, ali naglašavam, na javnim površinama. Prema Komunalnom centru je izdano ukupno 70 naloga, 15 naloga više nego u prošlom predmetnom razdoblju i sukladno potrebama i zahtjevima i građana, ali i Mjesnih odbora izdajemo naloge i izlazimo na teren, pregledavamo situaciju i postupamo prema potrebama.

Gđa. Maja Krnjević – za ovo Vijeće pripremila sam pitanje naših građana obzirom da sam rekla da ću biti njihov glas u ovom Vijeću. Prvo, naime Grad Ivanić-Grad je u Proračunu, ako se dobro sjećam, imao predviđena sredstva za kupovinu Croscovog hotela i kako je tada objašnjeno hotel se planiralo kupiti u jednom dijelu Ministarstvo branitelja, u drugom dijelu Grad, kako bi se tamo napravio starački dom, koliko sam ja to razumjela kombinirano branitelji i ostali građani. Obzirom da smo u zadnja dva mjeseca mi u SDP-i dobili brojkom ukupno 103 upita građana vezanih uz prodaju hotela, molim da nam odgovorite zašto su, jesu li Grad i Ministarstvo odustali od kupovine, odnosno da li je točno da je kupac hotela netko drugi, odnosno da tamo dolaze trgovine Yisk i Studenac i je li točno da će se spomenik Rudolfu Perišinu, koji se nalazi u Parku Rudolfa Perešina uz hotel morati seliti. Ako je to točno, što onda znači opet dijelom betonizaciju grada Ivanića oko hotela u svrhu zadovoljenja potreba trgovina i građani su s pravom, vjerujte iskreno zabrinuti ako je to točno i traže odgovore. Odnosno zanima ih što će Grad poduzeti, hoće li izdati rješenje i suglasnost i sve ono što treba da tamo bude parkiralište jer, ponavljam, dobili smo ravno 103 upita na ovu temu. Drugo pitanje, neki naši sugrađani i sugrađanke po prirodi svog posla sudjeluju na međunarodnim konferencijama o zaštiti okoliša koje organizira EU, a koje su u zadnja tri mjeseca održane u nama susjednim zemljama i na kojima se Ivanić-Grad spominje kao mjesto skladištenja opasnog otpada. Moje pitanje glasi koji se to otpad kako i gdje skladišti? Je li zadnjih devet godina izdano neko rješenje vezano uz navedeno i tko i kako, ako jest, to kontrolira jer doista nam ne treba da nas se obilježava na europskom nivou kao grad koji skladišti opasni otpad i nije ekološki prihvatljiv. Mislim da je ovo ozbiljna tema i molim da joj se tako pristupi. Treće pitanje, neki naši sugrađani, a vjerujem i vi ovdje prisutni, počeli su Ivanić-Grad lagano nazivati u žargonu smradograd obzirom da se učestalo širi nesnosni smrad s firme Širjan i to u ranim jutarnjim i kasnim poslijepodnevnim satima, te večernjim satima kada niti jedna inspekcija ne izlazi na teren. Obzirom da svi jako dobro znamo ako se poštuju pravila struke i pravilno rukovodi farmom, ako je sve postavljeno kako treba onda takvog redovitog smrada ne bi smjelo biti. Moje pitanje glasi što je Grad poduzeo, odnosno je li kontaktirao nadležne službe i inspekciju da se utvrdi radi li ta farma po pravilima. Četvrto pitanje vezano je uz održavanje zelenih površina u gradu. Naime, stanovnici svih dijelova grada, osim centra, pitaju se koji je razlog da zelene površine nisu redovito održavane. Građani nam prijavljuju da viđaju djelatnike Ivakopa na održavanju privatnih parcela pa ih zanima od kada gradske površine nisu prioritet. Znamo da je Ivakop trgovačko društvo i da je na tržištu, da može svoje usluge prodavati drugima. Peto pitanje je pitanje mladih ljudi koji su prije devet mjeseci kupili kućicu u Graberskom Brdu s ciljem preseljenja iz grada Zagreba, no na žalost još nisu u svom domu jer već šest mjeseci čekaju priključak vode, a sedam mjeseci priključak struje. Što se događa, da li imate možda kakvu kao Grad informaciju zašto HEP i Vodoopskrba toliko odugovlače jer svi smo skupa tu svjesni toga da nam trebaju mladi ljudi, da nam treba pomladak, da nam treba natalitet i htjeli bismo privući mlade ljude da dođu u naš grad, a eto dešavaju se ovakve situacije.

Gradonačelnik – što se tiče hotela u Ivanić-Gradu definitivno je Grad na neki način forsirao stav Ministarstva branitelja koje je imalo namjeru otkupiti hotel u Ivanić-Gradu, to je uostalom i ministar na neki način i najavio i u tom kontekstu su bili zapravo nekakvi pregovori, trebali biti zapravo pregovori između Ministarstva i Ine, a Grad je stavio u Proračun definitivno tu stavku, sa izvorom nekakvim kreditiranjem, čisto zato da budemo tu spremni, budemo potpora u slučaju da će trebati nekakva naša intervencija iako nikad nismo komunicirali o tome da će Grad kupovati hotel. Grad nije imao namjeru kupovati hotel, nikad nismo rekli da će Grad kupovati hotel, ali smo bili za to da Ministarstvo branitelja kupi hotel i da ga stavi zapravo u neku funkciju, svrhu braniteljskog centra u Ivanić-Gradu. Na žalost do toga nije došlo i onu informaciju koju imamo mi i znamo s obzirom da su bili predstavnici u Gradu, hotel je prodan privatnoj tvrtki i privatnim vlasnicima koji su sada naravno vlasnici hotela i kao privatni vlasnici hotela raspolažu sa tom nekretninom. Ove informacije vezano za šoping centar dolje, odnosno za Yisk i neke druge dućane, imamo i mi. U tom kontekstu po sadašnjem prostornom planu važećem, to je također moguće, znači prostorni plan to dozvoljava, a i novi prostorni plan također u tom dijelu, centar grada, dozvoljava i izgradnju stambenih objekata i hotela, hotelskog karaktera i trgovina, kao uostalom što zadovoljavaju i sve ostale parcele u tom dijelu, tako da mi je teško dalje govoriti o planovima privatnog investitora, što će oni predložiti, kakva je njihova privatna inicijativa. To je u ovom trenutku nekretnina koja je u privatnom vlasništvu. Zašto i zbog čega se nisu dogovorili Ministarstvo i Ina to mi je teško reći, niti smo mi u tome sudjelovali. Mi smo to gurali, na neki način forsirali, željeli smo to, imali smo nekakvo obećanje, ali do toga na žalost nije došlo, a u međuvremenu je evo hotel prodan privatnom vlasniku. To je sve što stvarno ja mogu reći i što znam. Mislim da je on i upisan, može se i pogledati, provjeriti koja je to firma, tvrtka i sve ostalo što eventualno koga zanima. Nema tu nikakvih tajni. Što se tiče konferencija o zaštiti okoliša i o tome da je Ivanić-Grad označen kao mjesto opasnog otpada, pretpostavljam da je to vezano uz nekakva događanja prije 6,7,8 godina, nemam više pojma koliko. Znači na toj industrijskoj našoj zoni u šumi Žutica, tvrtka AEKS ima pogon za preradu zapravo naftom onečišćene zemlje. Tvrtka AEKS, koliko znam, to radi tamo desetljećima i u jednom momentu zapravo došlo je do promjene zakonodavstva i u jednom momentu je za tu djelatnost zakonom bilo propisano da mora bit na toj parceli ta oznaka opasnog otpada i u tom momentu, to još mislim da je bio ministar Zmajlović, ne da mislim nego znam, mi smo bili sa tvrtkom AEKS u Ministarstvu zaštite okoliša gdje nam je u Ministarstvu zapravo predloženo da zadovoljimo taj uvjet, da stavimo tu markicu u Prostorni plan s obzirom da postrojenje već postoji desetljeće i više, bavi se s djelatnošću s kojom se bavi i dalje. Druga solucija je bila da ne stavimo tu markicu i da tvrtka AEKS iseli iz Ivanić-Grada i ode u neku drugu sredinu negdje drugdje raditi novi taj svoj pogon. S obzirom da je taj pogon takav kakav je, ne znam više ni kako se to zove, rekuperacija ili tako nešto, znači ništa se nije dešavalo da je to sad nekakav novi pogon opasnog otpada ili bilo čega, nešto je što je već postojalo godinama i samo se time omogućilo da ono nastavi i dalje raditi na toj lokaciji i čak, koliko imam informacije, on je i unaprijeđen, u taj pogon čak su uloženi tamo i neki novci i to je sada na puno kvalitetnijoj razini nego što je bilo i prije i ne znam za nikakvo zagađenje opasnog otpada u Ivanić-Gradu. Znači, nikakvu drugu informaciju nemam. Pretpostavljam da je to vezano za to, ali to sa nekakvim opasnim otpadom na toj razini o kojoj se obično razmišlja o opasnom otpadu nema nikakve veze. Što se tiče Širjana, da li je to Širjan, da li nije Širjan, da li je Ekoflor, nije Ekoflor, da li je ovaj ili onaj ne znam. Ono što znam je da naše službe redovito izlaze na teren na svaku prijavu i na svaki takav eksces, da mi to prijavljujemo , da nastojimo sa svima njima komunicirati i da u tom kontekstu evo u pisanom obliku može komunalno redarstvo odgovoriti sa svim dopisima koje je do sada slalo na sve moguće adrese, odnosno inspektorate i mislim da Grad tu reagira maksimalno koliko može. Da li je tehnički ispravna farma ili nije, da li se može ovo ili ono, znači to je stvarno predmet inspekcija, inspekcijskih službi koje bi o tome trebale voditi brigu i j a se nadam da vode brigu, a da povremeno imamo te mirise koje imamo definitivno imamo, svi ih osjetimo i mislim da su oni, na žalost u jednom dijelu i neizbježni u momentima kada se radi to zaoravanje, izvažanje gnoja na polja, zaoravanje gnoja s obzirom da je to normalan proces u svim zemljama, i to sam već komentirao, i da to naprosto ima taj neugodan miris u tim trenucima. Ja sam samo tu prvenstveno da se poštuju zakonske odredbe i da se radi po zakonu kad je nešto dozvoljeno dozvoljeno je, kad nije nije, i da se to kontrolira. Što se tiče zelenih površina evo opet mislim da ste tu se krivo, da tako kažem, izrazili, spominjući tu tvrtku Ivakop pošto Ivakop nema veze sa zelenilom. Znači, to je Komunalni centar, vjerojatno ste mislili na njih pa ću zamoliti njih u pisanom obliku da vam odgovore što sve kose, kako kose. Mislim da se pokušava to maksimalno odrađivati. Ova godina do sada je bila izuzetno nepovoljna, odnosno bio je veliki rast vegetacije. Sada, koliko vidimo, je situacija drugačija i vjerujem da će se sada i to stabilizirati, ali oni imaju plan košnje po datumima gdje su, što su, što kose, koji dan i kojeg datuma pa neka vam to dostave. To je mislim čak i javni dokument, pa ćete to dobiti u pisanom obliku. Priključak vode i HEP, znači to je nešto na što sigurno Grad nema utjecaj, nema naravno, osim na HEP baš nikakav, na vodu se možemo informirati o kojoj se lokaciji radi, gdje se nalazi točno taj objekt, da li su podnijeli zahtjev za besplatni priključak na vodu u okviru ovog europskog projekta, tu znam da još nisu svi priključeni, da ima oko stotinjak ili preko stotinu još priključaka za odraditi, ali bi uskoro trebali biti. Što se tiče HEP-a stvarno nema Grad nikakvu nadležnost zašto im nije spojena struja, koji su razlozi i tako dalje, da li je do njih prisutan vod, nije prisutan vod, teško mi je stvarno odgovoriti na ovo pitanje u ovom momentu, a i stvarno nije u nadležnosti Grada. Mogu jedino reći da kontaktirate te dotične osobe da dođu kod nas u Grad da vidimo koja je to lokacija, gdje je točno objekt i da vidimo onda da li možemo odgovoriti kvalitetno na to Vaše pitanje.

g. Mario Mikulić – za ovo pitanje mogu odgovoriti da kosimo javne površine, da postupamo prema nalozima komunalnog redarstva i jednostavno sad nisam prepoznao u ovom pitanju koje površine se kose mimo onoga što bi trebali kositi. Naime, zapuštene parcele koje nisu u Planu održavanja zelenih javnih površina u svim ovim naseljima koja su sastavni dio Ivanić-Grada dobivamo u popriličnom broju od komunalnog redarstva pošto su zapuštene da ih kao takve i uredimo, znači pokosimo, bilo da se radi o krčenju šiblja, granja parcele koja je u zapuštenom stanju, bilo da se radi o nečemu drugome. Tako da isključivo postupamo prema tim nalozima, prema koordinacijama koje se odvijaju svaki utorak u 08:30 ili 08:45 u Gradskoj upravi u odjelu komunalnog gospodarstva, tamo dogovaramo plan i dinamiku. Moram priznati da je to bilo ove godine izuzetno teško poštivati i poštovati bolje rečeno zbog toga što jednostavno vremenski uvjeti s početka sezone košnje su bili sve samo ne povoljni za obavljanje te djelatnosti. Znači, ništa nam nije išlo u prilog. Bilo je po deset dana kiša, strojevi su upadali u blato, poslije toga se lijepila trava, veći broj servisa je obavljan samim time i jednostavno dinamika je bila izostala. Odmah nakon toga je bilo jako sunce, to se dogodilo i prije pet, šest godina ista situacija i onda isto tako ljudi su nam malo prigovarali kada bi u ovom naseljenom dijelu grada kosili da prerano kosimo, evo sada pošto su ovakve temperature unazad par dana krećemo s aktivnostima u 05:30 sati ujutro i držimo radnike i to ne baš na suncu, ali do 13:00 sati. Vodimo brigu da se nekome nešto ne dogodi jer znamo da na ovom suncu, bez obzira koliko inzistiramo da ljudi nose tu svu zaštitnu odjeću i obuću da nekad lako skidaju sa sebe, to i zaštitne kape i naočale i inzistiramo da se nosi dovoljna količina vode na teren, voditelji su stalno i grupa i sektora na terenu da kontroliraju kako to sve ide. Jednostavno, moram priznati, dajemo sve od sebe, ali jednostavno priroda je nekada malo jača i uspijemo onoliko koliko uspijemo, da prigovora ima ima, a sada što se tiče centra samo ću napomenuti da tu malo tu paradigmu malo razbijemo samo općenito prema javnosti, centar se ne kosi u smislu da bude lijep samo kao centar nego je centar nešto lakše kositi u smislu zato što su te parcele uređene, dobro su organizirane i onda je puno lakše kositi nego ruralna područja krenuvši od Šumećana, Deanovca, pa tamo Prerovca, Prečnog gdje u biti diktiraju doslovce vremenske prilike da li je uopće moguće odraditi. U centru, da je ne znam kakvo vrijeme, pošto je trava takva kakva je u uređenim parkovnim i ovim površinama uz šetnicu i malo širem dijelu, daleko je jednostavnije i lakše odraditi kao i u vlastitom dvorištu nego tamo gdje je malo onako divlja trava i granje poslije svakog nevremena, i krtičnjaci i to. Znači nije centar kao centar prioritet da da bude centar, iako je u principu jer ima najveći broj košnji prema Planu i programu, ali evo nadam se da sam otprilike odgovorio.

g. Ivica Kozjak – prvo pitanje tiče se Ulice Donja Poljana. Prije par mjeseci izvršen je priključak par obiteljskih kuća ne znam na koji vid komunalne infrastrukture, međutim ostale su dvije rupe na asfaltu, veličine metar sa metar, koje jednostavno nakon što je šljunak izbačen iz njih koji je bio nasut su postale opasnost za promet. To me već par puta ljudi upozoravaju na to pa evo ovim putem to pitam, a vezano za to je i moje drugo pitanje. Ulice Donja Poljana i Rajski kut sa svojim odvojcima su u zadnje vrijeme doživjele veliki porast stanovništva, znači doseljavanje mlađih obitelji sa djecom, izgradnju novih obiteljskih kuća. Zanima me da li je u planu kakva sveobuhvatno komunalno rješenje infrastrukture zbog toga jer veliki broj te djece ide u školu, koristi te prometnice, neuređeni su nam na Donjoj Poljani na spoju prema Industrijskoj zoni nema nogostupa, jednostavno ljudi su zainteresirani za rješavanje svojih životnih problema i onog što ih okružuje, pa bih evo zamolio odgovor da li je i u kojem roku planirana određena izgradnja komunalne infrastrukture na Donjoj Poljani.

Gradonačelnik – problem postoji, vezan je naravno uz ovaj europski projekt izgradnje vodovodnih cijevi i vodovodnih mreža, nije to jedina lokacija. Ono zadnje što je dogovor u Gradu mogu reći da će sve te lokacije biti u što je moguće kraćem roku asfaltirane i sanirane o trošku Grada, a onda ćemo se mi naknadno boksati sa izvođačima i stvarnim investitorom koji nije Grad, ali to će biti sanirano evo u najkraćem roku, ja mislim da su popisane sve lokacije, barem je komunalno redarstvo dobilo nalog da sve popiše i da se krene u realizaciju tog asfaltiranja u najkraćem roku. Ovaj nogostup prema industrijskoj zoni je u planu s time da ne mogu reći sa sigurnošću da li će biti ove jesni ili idućeg proljeća, ali taj dio prema industrijskoj zoni do one zadnje ulice lijevo će bit, a u ovom drugom dijelu će se vjerojatno sanirati asfalt jer je stvarno u dosta lošem stanju, a ostalo manje-više koliko znam tamo smo te ulice većinu i poasfaltirali. U zadnjih par godina smo baš tamo asfaltirali, mislim da su gotovo sve asfaltirane, ne znam da li je još ostala koja, ali asfalt sigurno definitivno mogu reći da će dobiti u tom dijelu ako još tko nije i nogostup prema industrijskoj zoni će sigurno ići. Ovo nje jedino područje grada, ima dosta tih područja, angažirat ćemo sada ispred Grada privatnu tvrtku da sve to sanira, a onda će Grad voditi bitku sa izvođačem i investitorom koje je Vodovod i odvodnja, pa vrlo vjerojatno i na sudu.

g. Renato Mikac – jedno pitanje koje je kolegica Maja postavila vezano za spomenik Rudolfu Perešinu, budući da se navodno seli negdje koja lokacija je i još jedno pitanje,, pohvala na sadašnje izvođače radova što se tiče asfaltiranja ovih cesta, sam centa, sada su konačno pogodili onako kako treba i Jurinčeva je isto složena dobro, e sada bih imao pitanje je li u planu da se tamo naprave opet oni ležeći policajci jer sada je to postala pista od kružnog toka prema željezničkoj stanici. Tu se velike brzine ostvaruju i što se tiče motora i auta pa bi bilo dobro opet ona dva ležeća koja su bila na onim mjestima i možda još na koje mjesto da se postavi.

Gradonačelnik – Spomenik Rudolfa Perešina se seli. Znači, s obzirom da je on kada je postavljen na onoj parceli bio zapravo parcela je bila u vlasništvu Ine, Ina je bila u vlasništvu države i to je bilo tada naravno normalno, bilo je to sve javno dobro, javno vlasništvo. S obzirom da je tu sada privatni vlasnik nužno je da se spomenik izmjesti. Da bismo to zapravo uspjeli prvo smo razgovarali sa samom obitelji Perešin i predlagali lokacije i zajedno sa njima na neki način utvrdili novu lokaciju. Komunicirali smo i Ministarstvo kulture, također i Ured za prostorno planiranje, dobili od njih dozvole za to i nova lokacija je ispred onog atomskog skloništa uz šetnicu, radovi su u tijeku gdje će on biti preseljen i gdje smo svi skupa zaključili da je to dobra lokacija s obzirom da i samo to sklonište će, u budućnosti je plan koji planiramo, postati zapravo dio Muzeja i to će biti Muzej ratne povijesti Grada Ivanić-Grada gdje će onda na neki način to biti i dobro mjesto za spomenik jednom ratnom heroju. U tom kontekstu, evo još jednom kažem da i od strane same obitelji Perešin, Grada, gradske uprave, Ministarstva kulture i Odjela koji se tiče prostornog planiranja imamo dozvole za to i u tom kontekstu smo ga premjestili i koristim i ovu priliku da i najavim također evo inicijativu Grada o pomicanju spomenika Vladimiru Nazoru koji se sada nalazi na lokaciji znamo gdje, na Trgu, gdje bi se on pomaknuo nešto u lijevu stranu ispred zgrade same Županije s obzirom da na tom dijelu se planira proširenje parkinga i parkirališta u okviru uređenja kasnijega cijeloga nekakvoga gradskog centra prema čemu idemo, Znači, otvaranja gradskog korza, zatvaranja prometa kroz samo središte grada, uređenja svih onih staza i svega ostaloga, ali to će biti evo predmet projekta, glavnog projekta kasnije kad se krene u javnu nabavu pa ćemo vidjeti oko toga, ali evo ovo je prilika da se najavi da će se i taj spomenik izmaknuti, odnosno pomaknuti nekih desetak metara otprilike u lijevu stranu.

1. **TOČKA**

Gđa. Tamara Mandić – u prijedlogu II. izmjena i dopuna Proračuna Grada Ivanić-Grada za 2023. godinu predlaže se povećanje prihoda i primitaka za 215.000,00 EUR te se predlaže da se prihodi i primici utvrde u iznosu 20.364.405,00 EUR. Ovim izmjenama dopunama Proračuna nisu se mijenjale projekcije za 2024. i 2025. godinu. Najznačajniji razlog za predlaganje ovih II. izmjena i dopuna Proračuna je osiguranje potrebnih sredstava za preuzimanje odnosno podmirenje obveza za izgradnju jednodijelne školske sportske dvorane u Graberju Ivanićkom. Ovim prijedlogom povećani su prihodi od poreza i prireza na dohodak za iznos od 180.000,00 EUR, te prihod od Pomoći iz inozemstva i od subjekata unutar općeg proračuna za 35.000,00 EUR. Rashodi su ukupno povećani za 215.000,00 EUR i iznose 12.282.370,00 EUR. Što se tiče rashoda znači uvećana su sredstva za provođenje projekta izgradnje školske dvorane u Graberju za 520.000,00 EUR dok je nekakvom preraspodjelom smanjena sredstva za projekte Izgradnja praga na rijeci Lonji kod Naftalana za 185.000,00EUR, projektiranje Kundekove kuće za 50.000,00 EUR te uređenje Učeničkog doma za potrebe Veleučilišta Ivanić-Grad za 70.000,00 EUR.

Gradsko vijeće je jednoglasno sa 12 glasova za prihvatilo prijedlog predsjednika Gradskog vijeća da se održi objedinjena rasprava za podtočke predmetne točke.

**a)**

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o II. izmjenama i dopunama Proračuna Grada Ivanić-Grada za 2023. godinu**

**b)**

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako su sa 12 glasova za jednoglasno usvojene

**II. izmjene i dopune Programa građenja komunalne infrastrukture na području Grada Ivanić-Grada za 2023. godinu**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

**2. TOČKA – RAZNO**

Pod točkom Razno nije bilo drugih pitanja niti prijedloga.

Sjednica Gradskog vijeća Grada Ivanić-Grada dovršena je u 17:10 sati.

Zapisnik sastavila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist